4. การวิจัยและพัฒนา

4.1 นโยบายในการวิจัยและพัฒนา

งานวิจัยและพัฒนาอย่างต่อเนื่องของบริษัทฯ
นับเป็นจุดแข็งสำคัญอย่างหนึ่งที่สร้างความได้เปรียบในการแข่งขันให้กับบริษัทฯ
ในการดำรงความเป็นผู้นำในอุตสาหกรรมมายาวนานกว่า 30 ปี บริษัทฯ
ได้ทุ่มเทในการศึกษาค้นคว้าวิจัยและพัฒนาอย่างจริงจัง สม่ำเสมอ โดยมีแนวทางดังนี้

1. งานวิจัยและพัฒนาด้านวัตถุดิบและผลิตภัณฑ์

 ด้านวัตถุดิบ

มุ่งพัฒนาคุณภาพวัตถุดิบทั้งทางกายภาพและเคมี
ให้มีความเหมาะสมสอดคล้องกับรูปแบบผลิตภัณฑ์และการใช้งาน จากผลการวิเคราะห์ ทดลอง
ทดสอบ จากห้องปฏิบัติการทดสอบทางสิ่งทอของบริษัทฯ โดยการร่วมมือกับผู้ผลิตวัตถุดิบ
สถาบันการศึกษา รวมถึงองค์กรอื่น ๆ ทำการพัฒนาร่วมกัน
ในปัจจุบันมาตรฐานและวิธีการทดสอบของบริษัทฯ ได้อ้างอิงตามมาตรฐานของ Japanese
Industrial Standard (JIS) และ Wacoal Corporation Standard Method
อีกทั้งมาตรฐานการทดสอบและขั้นตอนการปฏิบัติงานยังเป็นส่วนหนึ่งของการรับรองระบบบริหารการจัดการคุณภาพ
ISO 9001 : 2000 Design and Manufacturing of Ladies’ Foundation Garment
(Brassiere) ทำให้รับประกันได้ว่าสินค้าของบริษัทฯ มีคุณภาพมาตรฐานสากลอย่างแท้จริง
นอกจากนี้ บริษัทฯ ยังอยู่ในการเตรียมพร้อมยกระดับห้องปฏิบัติการทดสอบทางสิ่งทอตามมาตรฐาน
ISO/IEC 17025 ในอนาคตอันใกล้นี้

 ด้านผลิตภัณฑ์

มุ่งมั่นพัฒนาสินค้าอย่างต่อเนื่องเพื่อสร้างความพึงพอใจสูงสุดให้กับลูกค้า
พร้อมกับยกระดับคุณค่าของสินค้า เพื่อเพิ่มศักยภาพในการแข่งขัน โดยในปีที่ผ่านมาบริษัทฯ
ได้นำเสนอนวัตกรรมใหม่ ดังนี้

- “Diamond Intimacy” Collection เป็นการรังสรรค์สุดยอดนวัตกรรมความงามที่ควรคู่ผู้หญิง
โดยผสานคุณค่าแห่งประกายเพชรจากคริสตัลแท้ “Swarovski”
ซึ่งเป็นผู้นำแฟชั่นเครื่องประดับคริสตัลชั้นนำของโลก มาประดับบนชุดชั้นในสตรีด้วยดีไซน์อันเลิศหรู
เพื่อเป็นการเพิ่มคุณค่าให้กับสินค้า

- “Wacoal Sexy-3D” Collection นวัตกรรมใหม่แห่งการดีไซน์ด้วยเทคนิค 3D Cutting
เพื่อเนรมิตเนินอกสวยอวบอิ่มยิ่งกว่าเดิม

 - “Aroma Fit” Collection เป็นเทคโนโลยีก้าวล้ำของ Wacoal Sport ที่คิดค้นชุดชั้นในกีฬามีความหอมแบบอะโรมาเธราพี (Aromatheraphy) ไว้ถึง 4 กลิ่น คือ กลิ่นลาเวนเดอร์ กลิ่นดอกไม้รวม กลิ่นเบอร์รี่ และกลิ่นไม้หอม ด้วยเทคนิคในการทอที่พิเศษ โดยใส่แคปซูลอะโรมาบีทเล็กๆ ไว้ในเส้นใยผ้า และจะแตกตัวเมื่อร่างกายมีการเคลื่อนไหวทำให้เกิดกลิ่นหอม ช่วยเติมความสดชื่นให้กับผู้ออกกำลังกาย

- “SZ” เป็นนวัตกรรมใหม่ของสินค้าเสื้อผ้าเด็ก ด้วยเทคนิคการทอผ้าแบบใหม่
เพื่อให้เสื้อผ้าเด็กมีความคงรูป

2. งานวิจัยด้านผู้บริโภค และการตลาด

 ด้านสรีระ

บริษัทฯ มีแผนกวิจัยสรีระ เพื่อมุ่งศึกษาข้อมูลเกี่ยวกับสรีระของเด็กและสตรีไทย
โดยจัดทำต่อเนื่องทุกๆ 5 ปี
เพื่อใช้เป็นฐานข้อมูลในการปรับปรุงพัฒนาผลิตภัณฑ์ให้เหมาะสมกับสรีระของเด็กและสตรีไทย
โดยการร่วมมือกับสำนักงานมาตรฐานผลิตภัณฑ์อุตสาหกรรม (สมอ.) กระทรวงอุตสาหกรรม
ซึ่งดำเนินเป็นโครงการต่อเนื่องมาเป็นระยะเวลากว่า 20 ปี

   ด้านพฤติกรรมและความต้องการของผู้บริโภค

มุ่งศึกษาพฤติกรรมการเลือกซื้อและการเลือกใช้สินค้า
และแนวโน้มความต้องการสินค้าในอนาคตของผู้บริโภค
รวมทั้งทำการสำรวจวัดความพึงพอใจของผู้บริโภค
โดยการร่วมมือกับบริษัทผู้จัดจำหน่ายทำการศึกษาร่วมกัน นอกจากนี้บริษัทฯ
ยังมีการจัดตั้งแผนกลูกค้าสัมพันธ์ซึ่งทำหน้าที่รับฟังข้อแนะนำ ข้อติชม ข้อร้องเรียนของลูกค้า
เพื่อนำไปเป็นข้อมูลในการปรับปรุงพัฒนาสินค้าและบริการให้ดียิ่งขึ้น

   ด้านการสำรวจและวิเคราะห์สภาวะการแข่งขันในตลาด

มุ่งทำการสำรวจและวิเคราะห์สภาวการณ์การแข่งขันในตลาดอยู่เป็นประจำ
โดยร่วมมือกับบริษัทผู้จัดจำหน่าย เพื่อนำมาใช้กำหนดทิศทางกลยุทธ์ทางการตลาด
ตลอดจนแสวงหาโอกาสทางการตลาดเพื่อพัฒนาผลิตภัณฑ์และบริการให้สนองตอบต่อความต้องการของผู้บริโภคอย่างสูงสุด

3. งานวิจัยและพัฒนาด้านเทคโนโลยีการผลิต

บริษัทฯ มุ่งเน้นการพัฒนาเทคโนโลยีและนวัตกรรมในการผลิต อาทิ
คิดค้นพัฒนาอุปกรณ์ช่วยเย็บให้เหมาะสมกับผลิตภัณฑ์แทนการนำเข้าจากต่างประเทศ
เพื่อเพิ่มประสิทธิภาพในการผลิต ตลอดจนการพัฒนาทักษะ
ความรู้ความสามารถของพนักงานให้สามารถใช้อุปกรณ์ เครื่องมือ เครื่องจักรที่ทันสมัย
และสามารถดำเนินการผลิตสินค้าได้ทุกกระบวนการผลิต
เพื่อเพิ่มประสิทธิภาพในการสนองตอบความต้องการสินค้า lot เล็กได้อย่างรวดเร็ว

4.2 ค่าใช้จ่ายในการวิจัยและพัฒนา

(หน่วย : พันบาท)

  ---------------------- ---------------- ---------------- ----------------
  ค่าใช้จ่าย                ปี 2548           ปี 2547           ปี 2546

  งานวิจัยและพัฒนา          11,370           11,288           9,985
  ---------------------- ---------------- ---------------- ----------------